**Maria Clara Eimmart**, tamén coñecida como María Eimmart, nada o 27 de maio de 1676 en Núremberg e finada o 29 de outubro de 1707 na mesma localidade, foi unha astrónoma e debuxante alemá, filla e axudante de Georg Christoph Eimmart.

Traxectoria
-----------

Maria Clara Eimmart, naceu en 1676 en Núremberg, onde seu pai era pintor, gravador, e astrónomo afeccionado. O pai, que gastaba todos os seus ingresos na compra de instrumentos astronómicos e construíu un observatorio privado en Núremberg, na muralla de cidade, era un observador dilixente e publicou os seus resultados en varias memorias e transaccións de sociedades científicas. O avó de María, Georg Christoph Eimmart o Vello, era tamén gravador e pintor de retratos, bodegóns, paisaxes, e temas históricos. Do seu pai, Maria Clara Eimmart aprendeu francés, latín, matemáticas e debuxo, así como a astronomía. Grazas á súa extensa educación nas belas artes e en ciencia, especializouse en ilustracións botánicas e astronómicas, nas que destacou pola súa habilidade para crear esbozos precisos. Era tamén unha gravadora moi capaz e traballou como asistente do seu pai. Creou numerosas ilustracións do sol e da lúa, ademais de flores, paxaros, estatuas antigas, e retratos de mulleres, aínda que a maioría das súas obras perdéronse.

En 1706, María Eimmart casou con Johann Heinrich Muller, alumno e sucesor do seu pai. Eimmart asistiu ao seu marido nas clases de Física que impartía no ximnasio de Núremberg. O seu matrimonio consolidou a posición de Einmart no observatorio. A paixón familiar pola astronomía influíu a Muller, que se converteu á súa vez nun afeccionado dedicado e chegou a profesor en Altorf, onde puxo en uso os seus dotes para o debuxo co fin de describir cometas, manchas solares, e montañas lunares, sempre coa axuda da súa muller. A parella tivo contactos cos irmáns Rost, novelistas e astrónomos e con Wurtzelbauer e Doppelmayer, un historiador de astronomía. Maria Clara Eimmart morreu de parto en 1707.

Ilustracións astronómicas
-------------------------

Eimmart é coñecida especialmente polas súas ilustracións astronómicas exactas. Entre 1693 e 1698, Eimmart realizou máis de 350 debuxos das fases da lúa. Esta colección de debuxos, realizados en papel azul a partir de observacións por un telescopio, denominouse *Micrographia stellarum fases lunae ultra 300*. Doou doce deles ao conde Marsili, un colaborador científico do seu pai, e dez consérvanse en Boloña, xunto con tres estudos máis pequenos en papel marrón. As ilustracións de Eimmart serviron de base para un novo mapa lunar.

En 1706, Eimmart tamén ilustrou a eclipse total que tivo lugar ese ano. Schiebinger menciona que segundo algunhas fontes, Eimmart publicou en 1701 *Ichnographia nova contemplationum de sole* baixo o nome do seu pai, pero non hai indicios firmes de que fose realmente o seu traballo.

Galería
-------

* Fase da lúaFase da lúa
* Segunda fase da lúaSegunda fase da lúa
* Ilustración da lúa cheaIlustración da lúa chea
* Fase de Mercurio observada por Johannes HeveliusFase de Mercurio observada por Johannes Hevelius
* Fase de VenusFase de Venus
* Aspecto de MarteAspecto de Marte
* Aspecto de XúpiterAspecto de Xúpiter
* Aspecto de SaturnoAspecto de Saturno
* CometasCometas
* Paraselene e ParhelionParaselene e Parhelion
* Ilustracións astronómicasIlustracións astronómicas

Notas
-----

1. 1 2 3 4 5  *The mind has no sex? : women in the origins of modern science* (1st Harvard pbk. ed.). Cambridge, Mass.: Harvard University Press. 1991. ISBN 9780674576254.
2. ↑  Wilson, H.C. (1898). "Maria Clara Muller". *Popular Astronomy Vol. 6*. Minnesota: Goodsell Observatory of Charleton College.
3. ↑  Harvey, Joy (2000). *The biographical dictionary of women in science*. Nova York: Routledge. ISBN 978-0-415-92038-4.
4. ↑  *Dictionary of Painters and Engravers: biographical and critical*. Londres: George Bell and Sons. 1886.
5. 1 2  Jeffares, Neil. "Maria Clara Eimmart". Consultado o 2 de xuño de 2013.

|  |  |
| --- | --- |
| Control de autoridades | 
* Wd: Q1895764
* WorldCat
* VIAF: 77505614
* CERL: cnp01128300
* DeutscheBio: 133510476
* FemBio: 8558
* FNA: ID
* GND: 133510476
* ISNI: 0000 0001 1676 8856
* ULAN: 500047839

 |